ახალგაზრდა გოგონა კითხულობს

ახალგაზრდა გოგონა კითხულობს, ან „მკითხველი“ (ფრანგულად: La Liseuse) — XVIII საუკუნის ზეთით შესრულებული ფერწერული ნამუშევარია ჟან-ონორე  ფრაგონარის მიერ. იგი ასახავს უცნობ გოგონას პროფილში, რომელიც ზის, აცვია ლიმონისფერი ყვითელი კაბა თეთრი საყელოთი და მანჟეტებით, იისფერი ლენტებით, და კითხულობს პატარა წიგნს, რომელიც მარჯვენა ხელში უჭირავს. ნახატი ინახება ხელოვნების ეროვნული გალერეაში, ვაშინგტონში.

## ისტორია
ჟან-ონორე  ფრაგონარს ჰქონდა ძალიან ფართო კარიერა. მას შემდეგ, რაც მან 1753 წელს მოიგო „Prix de Rome“ ნამუშევრით „იერობოამი კერპებს მსხვერპლს სწირავს“, იგი გახდა ერთ-ერთი წამყვანი ფრანგი მხატვარი როკოკოს სტილში, რომელიც გამოირჩეოდა ნათელი ფერებით, ასიმეტრიული ფორმებით და ბუნებრივი, მოხრილი ხაზებით. როკოკოს სტილი წარმოიშვა პარიზში XVIII საუკუნეში, განსაკუთრებით ლუი XV-ის მმართველობის პერიოდში, როდესაც ფრანგულმა მაღალმა საზოგადოებამ ახალი სოციალური და ინტელექტუალური თავისუფლება განიცადა. როგორც პეტრა ტენ-დოეშხატე ჩუ აღნიშნავდა, „არისტოკრატები და მდიდარი ბურჟუაზია თამაშსა და სიამოვნებაზე კონცენტრირდნენ. გრაცია და გონებამახვილობა ფასობდა სოციალურ ურთიერთობებში. ახალმა ინტელექტუალურმა ცნობისმოყვარეობამ წარმოშვა სკეპტიციზმი უკვე დამკვიდრებული ჭეშმარიტებების მიმართ.“ ფრაგონარი განსაკუთრებით დაინტერესებული იყო თავისი დროის არისტოკრატიული ახალგაზრდობის თამაშითა და სიყვარულით.

ეს ნახატი 1961 წელს შეიძინა 	ხელოვნების ეროვნული გალერეამ, თანხებით, რომლებიც შესწირა ალისა მელონ ბრიუსმა — ენდრიუ დაბლიუ მელონის ქალიშვილმა — მამის გარდაცვალების შემდეგ. აილსა მელონ ბრიუსი ცნობილი სოციალიტი იყო მანჰეტენში და ხელოვნების სამყაროში აღიარება მოიპოვა თავისი მრავალი გულუხვი დონაციით სხვადასხვა მუზეუმებისა და ხელოვნების პროგრამებისთვის.
მინი|მარჯვნივ|ნახატის რენტგენი, რომელიც ორიგინალურ პოზას აჩვენებს.

## ნახატი
„ახალგაზრდა გოგონა კითხულობს“ ფერი ეხმარება ემოციისა და განწყობის გადმოცემას. ფრაგონარმა გამოიყენა როკოკოსთვის დამახასიათებელი ფერთა პალიტრა — რბილი, ნაზი ფერები და ოქროს ტონები. ბალიშის იისფერი ელფერი, კედლებისა და სახელურის უფრო მუქი ტონები, ასევე გოგონას ვარდისფერი კანი და კაშკაშა ყვითელი კაბა ქმნის სითბოს, სიხარულისა და სენსუალობის შეგრძნებას. ეს ნათელი ფერები ძლიერ კონტრასტს ქმნის მუქ ფონთან და ეხმარება მაყურებელს ფოკუსირება მოახდინოს ქალის ფიგურის ფორმებსა და კონტურებზე. ტექსტურა იქმნება ფრაგონარის თავისუფალი, ენერგიული და ჟესტური ფუნჯის მოსმებით, მაგალითად კაბის ნაოჭებში. ტექსტურა ქმნის სიღრმესა და კონტრასტს სხვადასხვა ელემენტებს შორის — კედლები, კაბა და სახელური განსხვავებული ტექნიკით არის შესრულებული.

ეს ნამუშევარი უფრო ჟანრული ნახატია, ყოველდღიური სცენის ამსახველი, ვიდრე პორტრეტი, და მოდელის ვინაობა უცნობია. რენტგენულმა ფოტოგრაფიამ აჩვენა, რომ ტილოზე თავდაპირველად სხვა თავი იყო გამოსახული, რომელიც მაყურებლისკენ იყურებოდა, მაგრამ ფრაგონარმა მოგვიანებით გადახატა. ეს არის ერთ-ერთი სწრაფად შესრულებული ნახატების სერიიდან, რომლებიც ცნობილია როგორც „figures de fantaisie“.

ნახატი არ იყო დასრულებული აკადემიური ნამუშევარი და, სავარაუდოდ, საფრანგეთში სხვადასხვა კოლექციონერებისა და დილერების ხელში გადადიოდა. იგი ეკუთვნოდა ქირურგს თეოდორ ტუფიეს, შემდეგ კი 1930 წლამდე აღმოჩნდა აშშ-ში, სადაც ის იყო ალფრედ ვ. ერიქსონის — სარეკლამო სააგენტო „McCann Erickson“-ის დამფუძნებლის — კოლექციაში. 1936 წელს იგი მემკვიდრეობით მიიღო მისმა მეუღლემ ანა ედიტ მაკკან ერიქსონმა, ხოლო მისი გარდაცვალების შემდეგ, 1961 წელს, ნამუშევარი შეიძინა ხელოვნების ეროვნული გალერეამ.

## რესურსები ინტერნეტში
**Young Girl Reading* at the National Gallery of Art
**Young Girl Reading* - Analysis and Critical Reception
*Fragonard, Pierre Rosenberg, p.282
*18th-Century France — Boucher and Fragonard,  Object 8 of 10

## სქოლიო
კატეგორია:XVIII საუკუნის მხატვრები
კატეგორია:ფერწერა
კატეგორია:ხელოვნება
კატეგორია:1770